‘ออมสิน’ได้เฮคลังเพิ่มโบนัสพรวดเดียว5ปี
กิตติรัตน์ ซื้อใจ &#8220;คนออมสิน&#8221; ปรับระบบบัญชีใหม่ เอากำไรจ่ายโบนัสเพิ่มให้อีก 5 ปีซ้อน
20 ก.พ. 2556

กิตติรัตน์ ซื้อใจ “คนออมสิน” ปรับระบบบัญชีใหม่ เอากำไรจ่ายโบนัสเพิ่มให้อีก 5 ปีซ้อน
ที่ประชุมคณะรัฐมนตรี (ครม.) วันที่ 19 ก.พ. มีมติอนุมัติให้ธนาคารออมสินนำผลประโยชน์ของพนักงานในอดีตที่เกิดจากการปรับปรุงมาตรฐานการบัญชี ฉบับที่ 19 จำนวน 26,733.54 ล้านบาท มาทยอยบวกกับกำไรจริงของธนาคารในปี 2555-2559 หรือปีละ 5,346.71 ล้านบาท ส่งผลให้พนักงานและกรรมการออมสินได้โบนัสเพิ่มขึ้นจากเดิม
นายภักดีหาญส์ หิมะทองคำ รองโฆษกประจำสำนักนายกรัฐมนตรี ระบุว่า ผลประโยชน์ที่ได้จากการปรับปรุงมาตรฐานบัญชี ฉบับที่ 19 ส่งผลให้ในปี 2555 พนักงานออมสินจะได้รับโบนัสประจำปีที่ 5.75 เท่าของเงินเดือน จากเดิมที่ได้รับโบนัส 4.79 เท่าของเงินเดือน เท่านั้น ส่วนกรรมการออมสินได้รับโบนัสไม่เกิน 1.3 แสนบาทต่อคน 
ขณะที่ในปี 2556-2559 มีการประมาณการผลกำไรประจำปีที่บวกกับผลประโยชน์จากการปรับปรุงมาตรฐานบัญชี คาดว่าพนักงานออมสินจะได้รับโบนัสปีละไม่ต่ำกว่า 5 เดือน คือ ปี 2556 ได้โบนัส 5.02 เท่าของเงินเดือน ปี 2557 ได้โบนัส 5.17 เท่าของเงินเดือน ปี 2558 ได้โบนัส 5.22 เท่าของเงินเดือน ปี 2559 ได้โบนัส 5.17 เท่าของเงินเดือน
นายกิตติรัตน์ ณ ระนอง รองนายกรัฐมนตรีและ รมว.คลัง อธิบายว่า เหตุผลที่ต้องทยอยนำผลประโยชน์ในอดีตมารวมกับกำไรจริง เนื่องจากหากนำมารวมและจ่ายเป็นเงินโบนัสให้พนักงานออมสินในคราวเดียว จะส่งผลกระทบต่ออัตราส่วนเงินกองทุนต่อสินทรัพย์เสี่ยงให้ต่ำกว่า 10% ได้